Ime ovog vrhunskog Terana dolazi od istoimenog vinograda koji je obitelj Benvenuti zasadila prije 16 godina. Riječ je o izvanrednom položaju na 330 metara nadmorske visine, s tlom bogatim laporom i vapnencem. Vinograd je tijekom cijelog dana obasjan suncem i bez magle. Odabir grožđa za ovo vino iznimno je strog. Kratkom rezidbom i zelenom berbom uklanja se više od polovice uroda kako bi preostali grozdovi primili sve hranjive tvari i postigli najvišu moguću kvalitetu. Dodatna selekcija grožđa provodi se tijekom berbe, a nakon vinifikacije vino odležava dvije i pol godine u slavonskim i francuskim hrastovim bačvama različitih zapremina – 225, 500 i 2500 litara. Santa Elisabeth 2020 na tržište dolazi u ograničenoj seriji od samo 3500 boca. Zahvaljujući svojim karakteristikama, Teran Santa Elisabeth idealan je uz suhomesnate proizvode, sireve te jela od mesa i divljači, kao i riblja jela pripremljena s pikantnim umacima. Njegove se najbolje osobine ističu kada se poslužuje na temperaturi od oko 16 °C.